《何子贞前辈见访予适未下直却柬》
清代·孙衣言

锦里先生来呼门，痴儿走避仆僮喧。能随鸥鹭寻花竹，苦忆嘲诙接笑言。

万里诗篇携蜀栈，几人鸾凤共清尊。鸡栖骑马归偏晚，独对荷盘数雨痕。

作者简介：（1814—1894）浙江瑞安人，字劭闻，号琴西。道光三十年进士。授编修。光绪间，官至太仆寺卿。寻以疾乞归。生平努力搜辑乡邦文献，刻《永嘉丛书》，筑玉海楼以藏书。有《逊学斋诗文钞》。